Allar flugferðir Bændaferða kolefnisjafnaðar Framkvæmdastjóri ferðaskrifstofunnar segir mikilvægt að fyrirtækið sjálft leggi sitt af mörkum í stað þess að láta viðskiptavininn einan bera ábyrgð á kolefnisjöfnuninni . 30. nóvember 2019 Mynd : Aman Bhargava / Unsplash Frá og með áramótum verða allar flugferðir á vegum Bændaferða kolefnisjafnaðar með jöfnu framlagi þess sem ferðast og ferðaskrifstofunnar . Bændaferðir leggja kolefnisjöfnunina því ekki eingöngu á herðar viðskiptavina sinna eins og oft tíðkast . Aðspurður um ástæður mótframlagsins þá segir Sævar Skaptason , framkvæmdastjóri Bændaferða , að helsta röksemdin sé sú að þetta styðji við samfélagslega ábyrgð ferðaskrifstofunnar . „ Fyrirtækin verða líka að leggja sitt af mörkum ekki bara skella ábyrgðinni á viðskiptavininn . ” Framlag viðskiptavina er innifalið í heildarverði ferða en í útreikningum á útblæstri er notast við reiknivél Alþjóða flugmálastofnunar . Verður kolefnið bundið með landgræðslu , skógrækt og endurheimt votlendis en andvirði þess sem safnast í kolefnisjöfnuninni mun renna í sérstakan sjóð sem verður formlega settur á fót á vorhátíð Hey Iceland þann 2. apríl næstkomandi og verður fyrsta úthlutun úr sjóðnum í upphafi árs 2021 . „ Við gerum okkur grein fyrir því að skógræktin dugar ekki ein og sér og þess vegna er markmiðið að fara blandaða leið og m.a. skoða betur útfærslur með endurheimt á votlendi þannig að kolefnisjöfnunin almennt sé ekki að taka svona langan tíma . Við ætlum að fá sérfræðinga með okkur í lið til að útfæra þetta betur með tillit til verkefna sem munu fá úthlutun úr sjóðnum . Í dag eru bændur í lykilstöðu við að binda kolefni í jörðu og því er þetta samstarf við grasrótina í fyrirtækinu mikilvægt , ” segir Sævar . Bændaferðir og Hey Iceland eru vörumerki Ferðaþjónustu bænda hf. sem sérhæfir sig í ferðaþjónustu á landsbyggðinni og ferðum út fyrir landsteinana . Fyrirtækið hefur unnið eftir sjálfbærnistefnu frá árinu 2002 og er unnið að fleiri verkefnum innan þess sem snúa að því að draga úr kolefnisfótspori vegna ferðalaga . Þannig var fyrsti rafbíla-ferðapakkinn fyrir erlenda viðskiptavini settur í loftið í samstarfi við Bílaleigu Akureyrar síðastliðið sumar . Þessi ferðapakki er sprottinn upp af verkefninu Hleðsla í hlaði , samstarfsverkefni Hey Iceland , Bændasamtaka Íslands og Orkuseturs sem hefur það markmið að fjölga hleðslustöðvum fyrir rafbíla í sveitum landsins . Í dag eru tólf félagar innan Hey Iceland komnir með hleðslustöðvar og fer þeim fjölgandi sem opnar nýja möguleika fyrir þá sem vilja ferðast um landið á rafmagnsbíl . Fréttir Hvatningaverðlaun ábyrgrar ferðaþjónustu til Hey Iceland Í dag var dagur Ábyrgrar ferðaþjónustu haldinn hátíðlegur á Hótel Sögu . Framhaldið er þó áfram bjart . Í Fríversluninni eru kynningar á vegum ferðaskipuleggjenda á alls kyns utanlandsferðum . Allar greinar Túrista eru skrifaðar af Kristjáni Sigurjónssyni . Tölvupóstur : turisti hja turisti.is